         Πρόταση Νόμου του ΠΑΣΟΚ για δημόσια διαβούλευση

Πρόταση νόμου για τη ρύθμιση χρεών και προϋποθέσεις απαλλαγής των υπερχρεωμένων καταναλωτών από τα χρέη τους. 

ΑΙΤΙΟΛΟΓΙΚΗ ΕΚΘΕΣΗ
Η εισοδηματική στενότητα, τα απαράδεκτα υψηλά επιτόκια στο χώρο ιδίως της καταναλωτικής πίστης, οι επιθετικές πρακτικές προώθησης των πιστώσεων, ατυχείς προγραμματισμοί, απρόβλεπτα γεγονότα στη ζωή των δανειοληπτών (απώλεια εργασίας κ.α.), αποτελούν παράγοντες που, υπό την απουσία θεσμών συμβουλευτικής υποστήριξης των καταναλωτών σε θέματα υπερχρέωσης,  ανενόχλητα  συμβάλλουν στην αυξανόμενη  υπερχρέωση νοικοκυριών. Με αποτέλεσμα αδυνατώντας στη συνέχεια να αποπληρώσουν τα χρέη τους, να υφίστανται  τις αλυσιδωτά επερχόμενες  καταστροφικές συνέπειες της υπερχρέωσης.

Σημαντικό μέρος των καταναλωτών έχει οδηγηθεί σήμερα στη περιθωριοποίηση καθώς, μη διαθέτοντας σοβαρή αγοραστική δύναμη και  δυνατότητα απεγκλωβισμού από την υπερχρέωση, δεν είναι σε θέση να σχεδιάσει τη συμμετοχή του στην οικονομική και κοινωνική ζωή. Η υπερχρέωση αναδεικνύεται πλέον ως ένα από τα μεγαλύτερα κοινωνικά προβλήματα και στη χώρα μας και ως σύγχρονο κοινωνικό κράτος δικαίου έχουμε καθήκον να αντιμετωπίσουμε.  Δεν μπορεί κανείς να αγνοεί άλλο τη ανάγκη να δοθεί η πραγματική δυνατότητα  στους υπερχρεωμένους καταναλωτές να πραγματοποιήσουν πλέον ένα νέο οικονομικό ξεκίνημα  στη ζωή τους  . 

Το ΠΑΣΟΚ, μετά τις δύο προηγούμενες προτάσεις νόμων για την προστασία των καταναλωτών στις τραπεζικές συμβάσεις και την ανακούφιση από την υπερχρέωση, αναλαμβάνει πλέον μία νέα νομοθετική πρωτοβουλία για την εισαγωγή ενός θεσμού που θα δώσει διέξοδο και προοπτική σε χιλιάδες υπερχρεωμένους δανειολήπτες. Σε μία εποχή που η Κυβέρνηση προτάσσει στο επίκεντρο του ενδιαφέροντός της αποκλειστικά και μόνο την ενίσχυση των τραπεζών, το ΠΑΣΟΚ  κατευθύνει τη μέριμνά του  στα θύματα του υπέρμετρου δανεισμού.  Με τις διατάξεις για τη ρύθμιση των χρεών και τη δυνατότητα απόσβεσης αυτών, όταν οι καταναλωτές έχουν αποδεδειγμένη και μόνιμη αδυναμία να εξυπηρετήσουν τα χρέη τους, δίνεται πλέον η δυνατότητα στους υπερχρεωμένους αυτούς καταναλωτές να απαλλαγούν από τα χρέη τους, εξοφλώντας σε μία περίοδο από τρία έως πέντε έτη με βάση το εισόδημα από την εργασία τους ένα μέρος των χρεών που καθορίζεται από το Δικαστήριο και δεν μπορεί να είναι  μικρότερο από το 10% των οφειλών.

Πρόκειται ουσιαστικά για την καθιέρωση και στη χώρα μας της δυνατότητας του καταναλωτή να απαλλάσσεται από τα χρέη του, όταν δεν υφίστανται περιουσιακά στοιχεία για την ικανοποίησή τους και δεν επαρκούν προς τούτο ούτε τα τρέχοντα εισοδήματα του καταναλωτή.  Σε αυτό το πλαίσιο, η ρύθμιση των χρεών και η απαλλαγή από αυτά εφόσον ο οφειλέτης εξαντλήσει για ορισμένο χρονικό διάστημα τις δυνατότητες εξυπηρέτησης των χρεών, προβάλουν εκ των πραγμάτων ως ένα σημαντικό εργαλείο στην αντιμετώπιση του  θεμελιώδους για την συνοχή της κοινωνίας μας αυτού προβλήματος. Τούτο δε σε συνάρτηση με το γεγονός ότι υπάρχουν πλείστα παραδείγματα άλλων χωρών, με αφετηρία αυτό των Ηνωμένων Πολιτειών (13ο κεφάλαιο της Bankruptcy Reform Act, 1978), που διαθέτουν ήδη από μακρού ρυθμίσεις για την απαλλαγή των υπερχρεωμένων ιδιωτών από τα χρέη τους, όταν αυτοί αδυνατούν να ανταποκριθούν σε αυτά, παρόμοιες με αυτές που θεσπίζονται με το παρόν σχέδιο νόμου (βλ. ιδίως τον γερμανικό πτωχευτικό νόμο του Οκτωβρίου 1994, που ισχύει από την 01.01.1999 (άρθρα 304 – 314), τον σουηδικό νόμο για τη ρύθμιση χρεών (1992), τον ολλανδικό νόμο για τη ρύθμιση χρεών ιδιωτών (1998), τον φινλανδικό  νόμο (1993), τον αυστριακό νόμο (1994),  τον γαλλικό νόμο (1992), καθώς επίσης τον βελγικό (2006) και τον Ιταλικό (2008) 

Η δυνατότητα της απαλλαγής του καταναλωτή από τα χρέη του βρίσκει την νομιμοποίησή της ευθέως στο ίδιο το κοινωνικό κράτος δικαίου που επιτάσσει να μην εγκαταλειφθεί ο πολίτης σε μία χωρίς διέξοδο και προοπτική κατάσταση, από την οποία άλλωστε και ο πιστωτής δεν μπορεί να αντλήσει κανένα κέρδος. Μία τέτοια απαλλαγή χρεών δεν παύει όμως να εξυπηρετεί και το γενικό συμφέρον, καθώς οι καταναλωτές αυτοί επανακτούν ουσιαστικά μέσω των παραπάνω διαδικασιών την αγοραστική τους δύναμη προάγοντας την οικονομική και κοινωνική δραστηριότητα. 

Η εν λόγω διαδικασία διαφέρει ριζικά από την πτώχευση των εμπόρων όσον αφορά των επιδιωκόμενο σκοπό. Ενώ στην τελευταία προτάσσεται η ικανοποίηση των πιστωτών, στην απαλλαγή του καταναλωτή από τα χρέη του στόχος είναι η επανένταξή του στην οικονομική και κοινωνική ζωή με την επανάκτηση της οικονομικής ελευθερίας που συνεπάγεται η εξάλειψη των χρεών που αδυνατεί να αποπληρώσει. Η συλλογική ικανοποίηση των πιστωτών πρέπει εν προκειμένω να προσφέρει στους καταναλωτές τη δυνατότητα απαλλαγής από τις υποχρεώσεις που έχουν αναλάβει και αδυνατούν να ανταποκριθούν. Σκοπός της είναι να αποκλείσει οποιαδήποτε δυνατότητα ατομικής ή συλλογικής εκτέλεσης στην μελλοντική περιουσία του καταναλωτή για προϋφιστάμενες της κήρυξης της πτώχευσης οφειλές. Η  (μερική έστω) ικανοποίηση των πιστωτών από το εισόδημα του καταναλωτή για μία συγκεκριμένη χρονική περίοδο προβάλλει ως δοκιμασία και επίδοση του καταναλωτή προκειμένου να επιτύχει το ευεργετικό αποτέλεσμα της απαλλαγής των χρεών με την ολοκλήρωση της πτωχευτικής διαδικασίας. 

Σύμφωνα με τις ρυθμίσεις του σχεδίου νόμου η εν λόγω απαλλαγή του υπερχρεωμένου καταναλωτή επιδιώκεται σε τρία στάδια. Στα δύο πρώτα επιδιώκεται ουσιαστικά η ρύθμιση των χρεών και η απαλλαγή του από το υπόλοιπο αυτών με τη σύμφωνη γνώμη των πιστωτών και των πιστωτικών ιδρυμάτων.

Το πρώτο στάδιο (βλ. άρθρο 2) εκτυλίσσεται πριν ακόμη την  υποβολή της αίτησης και περιλαμβάνει την επιδίωξη εξωδικαστικής επίλυσης στη βάση ενός πλάνου εξυγίανσης των χρεών. Δεν ισχύουν κάποιες εκ του νόμου προδιαγραφές για την έναρξη της διαδικασίας αυτής. Θεσπίζεται, ωστόσο, ως προϋπόθεση η προσκόμιση με την υποβολή της αίτησης  απαλλαγής από τα χρέη βεβαίωσης οικείου φορέα με την οποία να βεβαιώνεται ότι κατά το τελευταίο πριν την υποβολή της αίτησης εξάμηνο έγινε προσπάθεια εξώδικης ρύθμισης των οφειλών στη βάση ενός συγκεκριμένου σχεδίου που απέβη άκαρπη (βλ. άρθρο 4 παρ. 1α). Το σχέδιο εμπεριέχει κατάσταση της υπάρχουσας περιουσίας και του εισοδήματος  του οφειλέτη, κατάσταση των πιστωτών με τις απαιτήσεις του, ρυθμίσεις σχετικά με την εκκαθάριση των χρεών, δηλώσεις για τις δυνατότητες εξασφάλισης των απαιτήσεων των πιστωτών. Στο στάδιο αυτό τα μέρη είναι ελεύθερα να συμφωνήσουν ό,τι πράγματι κρίνουν προς το συμφέρον τους, ακόμη  και σε ένα μηδενικό πλάνο, δηλαδή και την απελευθέρωση του οφειλέτη από το χρέος με την καταβολή ενός ποσού χωρίς περαιτέρω περίοδο εξόφλησης επιπρόσθετου μέρους του χρέους. Σύμφωνα με την λογική του σχεδίου νόμου, τα μέρη έχουν σημαντικά κίνητρα να έρθουν μεταξύ τους σε μία συμφωνία. Οι πιστωτές και τα πιστωτικά ιδρύματα, γιατί γνωρίζουν ότι με την υποβολή της αίτησης και την προώθηση της διαδικασίας για την απαλλαγή από τα χρέη το ύψος των καταβολών και η απαλλαγή από τα χρέη θα επέλθουν χωρίς τη σύμφωνη πλέον γνώμη τους. Τούτο ισχύει αν ο οφειλέτης υπόσχεται με ρεαλιστικούς με βάση το εισόδημά του όρους ή με ασφάλειες τρίτων την εξυπηρέτηση ενός μέρος του χρέους, που πιθανολογείται ότι θα μπορούσε να είναι ψηλότερο από αυτό που θα εισέπρατταν οι μισθωτές στη διάρκεια της διαδικασίας απαλλαγής. Εξάλλου,  η έναρξη της διαδικασίας συνεπάγεται και πλήθος εξόδων  για τον οφειλέτη που εκ των πραγμάτων θα μειώσει τις δυνατότητες αποπληρωμής μεγαλύτερης οφειλής.
Τα πιστωτικά ιδρύματα θα πρέπει ασφαλώς να αναπτύξουν κριτήρια με βάση τα οποία θα αξιολογούν τα εν λόγω σχέδια και να καθορίσουν τα αρμόδια όργανα για τη λήψη των αποφάσεων για την αποδοχή τους ή όχι. Ένα σημαντικό στοιχείο από την εισαγωγή της διαδικασίας απαλλαγής από τα χρέη είναι, λοιπόν, ότι συνεισφέρει στην ανάπτυξη μίας κουλτούρας συζήτησης, διαπραγμάτευσης και ρύθμισης των χρεών, που στη σημερινή πρακτική είναι ανύπαρκτη, καθώς δίνει τη δυνατότητα στους πιστωτές να πληροφορούνται την συνολική οικονομική κατάσταση του οφειλέτη, τους κινδύνους και αδυναμίες εξυπηρέτησης των χρεών και να υιοθετήσουν ενόψει της πιθανής πτώχευσης του καταναλωτή ηπιότερες και ρεαλιστικότερες προσδοκίες. 

Σε περίπτωση που δεν οδηγήσει σε κάποιο αποτέλεσμα η εν λόγω φάση, ο οφειλέτης δικαιούται να υποβάλει αίτηση για έναρξη της διαδικασίας απαλλαγής από τα χρέη. Η διαδικασία ρύθμισης των χρεών και απαλλαγής   από τα χρέη  εφαρμόζεται μόνο σε φυσικά πρόσωπα που δεν έχουν ή έχουν μόνο ελάχιστη ανεξάρτητη οικονομική δραστηριότητα. Σκοπός της είναι κυρίως να ρυθμιστεί η ικανοποίηση και διαγραφή οφειλών που προέρχονται από τις συναλλαγές του ιδιώτη που δεν εξυπηρετούσαν εμπορικές δραστηριότητες.

Με την υποβολή της αίτησης ο οφειλέτης επισυνάπτει μεταξύ άλλων εκ νέου σχέδιο εξυγίανσης των οφειλών (το οποίο θα μπορούσε να είναι ίδιο με το προηγούμενο) με σκοπό να επιδιωχθεί δικαστικώς αυτή τη φορά η συναινετική αποδοχή του. Μέχρι να ληφθεί απόφαση επ’ αυτού δεν ξεκινά η διαδικασία απαλλαγής από τα χρέη (βλ. άρθρο 4 παρ. 1). Ο οφειλέτης προσκομίζει καταστάσεις πιστωτών και απαιτήσεών τους, διασφαλίζοντας την πληρότητά τους. Αν τα στοιχεία αποδειχθούν ελλιπή, μπορεί να απορριφθεί η ρύθμιση και απαλλαγή από τα χρέη. Δεν επέρχεται ασφαλώς η απαλλαγή από χρέη που δεν συμπεριελήφθησαν στις παραπάνω καταστάσεις (βλ. άρθρο 4 παρ. 7). Και εν προκειμένω δεν υπάρχουν περιορισμοί ως προς το περιεχόμενο του σχεδίου. Αν δεν αντικρούσουν το σχέδιο οι πιστωτές εντός ορισμένης προθεσμίας λογίζεται ότι το αποδέχθηκαν (βλ. άρθρο 3 παρ. 4). Αν διαφωνούν με αυτό μεμονωμένοι πιστωτές μπορεί να υποκατασταθεί υπό προϋποθέσεις η συναίνεσή τους από το δικαστήριο (βλ. άρθρο 4 παρ. 6). Το σχέδιο επιβεβαιώνεται πάντως μόνο αν εξυπηρετεί το γενικό συμφέρον των πιστωτών, αν δηλαδή σε αυτούς θα περιέλθει σε κάθε περίπτωση τόσο όσο θα προσδοκούσαν να λάβουν και μετά από μία ολοκληρωμένη διαδικασία απαλλαγής από τα χρέη. Με την αποδοχή του σχεδίου  εκκαθάρισης χρεών τούτο ισχύει πλέον  ως συμβιβασμός και θεωρείται ότι  ανακλήθηκε η αίτηση για την έναρξη της διαδικασίας απαλλαγής από τα χρέη (άρθρο 4 παρ. 8). Η διαδικασία και η συνακόλουθη σε αυτή απαλλαγή από τα χρέη περιττεύει. Στο παραπάνω στάδιο δεν υφίσταται απαραίτητα ανάγκη ορισμού  προσώπου που να συνδράμει την επιδίωξη συμβιβασμού.

Σε περίπτωση, λοιπόν, που δεν γίνει αποδεκτό σχέδιο εκκαθάρισης των χρεών, ξεκινά πλέον η δικαστική διαδικασία ρύθμισης των χρεών και απαλλαγής από αυτά (βλ. άρθρο 6), και ελέγχεται αυτεπαγγέλτως πλέον αν πληρούνται οι  σχετικές  προϋποθέσεις. Με την αποδοχή της παγώνουν οι οφειλές του καταναλωτή. Η διαδικασία διαμορφώνεται απλούστερη από αυτή της πτώχευσης των εμπόρων, σύνδικος διορίζεται μόνο όταν υφίσταται προς ικανοποίηση των πιστωτών ρευστοποιήσιμη περιουσία (άρθρο 5). Η ικανοποίηση των πιστωτών γίνεται κυρίως μέσα από το εισόδημα που προσπορίζει από την εργασία του ο καταναλωτής. Ο τελευταίος  αναλαμβάνει την υποχρέωση να καταθέτει κάθε μήνα στο ύψος και για το χρονικό διάστημα που προσδιορίζει το δικαστήριο μέρος του εισοδήματός τους στους πιστωτές. Το ποσόν μπορεί να καταβάλλεται και απευθείας σε αυτούς. Αν δεν τηρήσει τις υποχρεώσεις του δεν επέρχεται η απαλλαγή από τα χρέη. 

Η απαλλαγή του οφειλέτη καταναλωτή από τα χρέη του προϋποθέτει την αποδεδειγμένη προσπάθεια του οφειλέτη για περίοδο 3 εως 5 ετών, ενώ προβλέπεται και η υποχρέωση του καταναλωτή για την αποπληρωμή ενός ελάχιστου  ποσοστού  αποπληρωμής των οφειλών του (συνήθως ενός  10%) προκειμένου να επέλθει η απαλλαγή από το υπόλοιπο των χρεών. Το ποσοστό του χρέους που θα πρέπει να εξοφληθεί στην παραπάνω περίοδο καθορίζεται με βάση το εισόδημα του οφειλέτη καταναλωτή (άρθρο 6).  
Η ευδοκίμηση της διαδικασίας απαλλαγής από τα χρέη προϋποθέτει την υποβολή από τον οφειλέτη ειλικρινών στοιχείων για τα εισοδήματά του, καθώς  διαφορετικά μπορεί να προσβληθεί το κύρος της. Ο καταναλωτής που επιθυμεί να υπαχθεί σε αυτή οφείλει  να επιτρέπει την πρόσβαση στα στοιχεία που απεικονίζουν την οικονομική του κατάσταση και τα τρέχοντα εισοδήματά του. Παραβίαση των υποχρεώσεών του από δόλο επιφέρουν έκπτωση από τη διαδικασία ρύθμισης και απαλλαγής χρεών (άρθρο 7). 
Η ρύθμιση χρεών και η απαλλαγή από χρέη δεν μπορεί να αποτελέσει αντικείμενο επεξεργασίας δεδομένων οικονομικής συμπεριφοράς από πιστωτικά ιδρύματα ή τρίτους για χρονικό διάστημα μεγαλύτερο των τριών και πέντε ετών αντίστοιχα (άρθρο 8)
ΡΥΘΜΙΣΗ ΧΡΕΩΝ ΚΑΙ ΠΡΟΫΠΟΘΕΣΕΙΣ ΑΠΑΛΛΑΓΗΣ ΤΩΝ ΥΠΕΡΧΡΕΩΜΕΝΩΝ ΚΑΤΑΝΑΛΩΤΩΝ ΑΠΟ ΤΑ ΧΡΕΗ ΤΟΥΣ

Άρθρο 1

Πεδίο Εφαρμογής

1. Οι διατάξεις του παρόντος νόμου ρυθμίζουν τις προϋποθέσεις ρύθμισης και απαλλαγής των φυσικών προσώπων από χρέη που δεν προέρχονται από την άσκηση  επαγγελματικής δραστηριότητας. Χρέη που προέρχονται από περιορισμένη σε έκταση  επαγγελματική δραστηριότητα που δεν προσδίδει στον οφειλέτη την εμπορική ιδιότητα μπορούν ομοίως να υπαχθούν στη διαδικασία του προηγούμενου εδαφίου.
2. Προϋπόθεση υπαγωγής του οφειλέτη στις διατάξεις του παρόντος νόμου είναι η οριστική ή επαπειλούμενη μόνιμη αδυναμία πληρωμής ληξιπρόθεσμων χρηματικών οφειλών.

3.  Με την επιφύλαξη των παρακάτω διατάξεων, εφαρμόζονται και στην διαδικασία αυτή οι διατάξεις του Πτωχευτικού Κώδικα.

Άρθρο 2

Διαδικασία εξωδικαστικού συμβιβασμού

Προϋπόθεση για την υποβολή αίτησης ενώπιον του αρμοδίου δικαστηρίου ρύθμισης και απαλλαγής από τα χρέη αποτελεί η πραγματοποίηση εκ μέρους του οφειλέτη κατά το τελευταίο εξάμηνο πριν την υποβολή της αίτησης προσπάθειας για την επίτευξη εξωδικαστικού συμβιβασμού με τους πιστωτές, η οποία να έχει αποβεί άκαρπη.

Άρθρο 3
Αρμόδιο  δικαστήριο – Διαδικασία 
Αρμόδιο δικαστήριο είναι το Ειρηνοδικείο στην περιφέρεια του οποίου ο οφειλέτης έχει την κυρία κατοικία του άλλως τη διαμονή του, το οποίο δικάζει κατά τη διαδικασία της εκουσίας δικαιοδοσίας.

Άρθρο 4
Σχέδιο Διευθέτησης Οφειλών

1. Για την έναρξη της διαδικασίας απαλλαγής από τα χρέη ο οφειλέτης καταθέτει αίτηση στον γραμματέα του κατά αρμόδιου κατά το προηγούμενο άρθρο Ειρηνοδικείου. Με την αίτηση ή εντός δεκαπέντε (15) ημερών από την υποβολή της ο οφειλέτης προσκομίζει:

α) Βεβαίωση Συνηγόρου του Καταναλωτή, Ένωσης Καταναλωτών ή άλλου δημόσιου ή δημοτικού ή ιδιωτικού φορέα που συντρέχει τους καταναλωτές σε ζητήματα υπερχρέωσης, από την οποία να προκύπτει η πραγματοποίηση της προσπάθειας εξωδικαστικού συμβιβασμού του άρθρου 2 και η αποτυχία αυτής και  στην οποία να εκτίθεται το σχέδιο συμβιβασμού καθώς και οι λόγοι της  αποτυχίας του. Με απόφαση του Υπουργού Ανάπτυξης που δημοσιεύεται στην Εφημερίδα της Κυβερνήσεως εγκρίνονται οι αρμόδιοι για την παραπάνω δραστηριότητα φορείς. 

β) Κατάσταση της υπάρχουσας περιουσίας και των εισοδημάτων του οφειλέτη από την εργασία του, κατάσταση των πιστωτών και των απαιτήσεών τους κατά κεφάλαιο και τόκους και υπεύθυνη δήλωση του οφειλέτη για την ακρίβεια των παραπάνω στοιχείων. Σε περίπτωση που δεν περιληφθεί στην παραπάνω κατάσταση  πιστωτής και αυτός δεν ενημερωθεί, η απαίτησή του εξακολουθεί να υφίσταται, χωρίς να επηρεάζεται από την πορεία της παρούσας διαδικασίας.

γ) Σχέδιο διευθέτησης οφειλών, σύμφωνο με τα συμφέροντα των δανειστών, την περιουσία, τα έσοδα και την οικογενειακή κατάσταση του οφειλέτη.  

2. Σε περίπτωση μη υποβολής των απαιτούμενων στοιχείων, το δικαστήριο διατάσσει την υποβολή τους εντός ενός μηνός, μετά την πάροδο του οποίου η αίτηση θεωρείται ανακληθείσα.

3. Η διαδικασία αναστέλλεται μέχρι την έκδοση απόφασης από το δικαστήριο για την επιβεβαίωση της διευθέτησης των οφειλών, η οποία εκδίδεται μέσα σε έξι μήνες από την υποβολή της αίτησης, εκτός αν το δικαστήριο κρίνει, μετά από ακρόαση του οφειλέτη ότι το σχέδιο δεν πρόκειται να γίνει δεκτό, οπότε διατάσσει τη συνέχιση της διαδικασίας, μη εφαρμοζομένων στην περίπτωση αυτή των επόμενων παραγράφων  του παρόντος άρθρου.
4. Εντός δέκα πέντε ημερών από την αναστολή της διαδικασίας, ο οφειλέτης υποχρεούται να προσκομίσει αντίγραφα του σχεδίου ρύθμισης των οφειλών και της περιουσιακής του κατάστασης στον απαιτούμενο για τις επιδόσεις αριθμό. Το αρμόδιο δικαστήριο κοινοποιεί τα παραπάνω αντίγραφα στους δανειστές και τους προσκαλεί να τα αξιολογήσουν εντός αποκλειστικής προθεσμίας ενός μηνός. Μετά την πάροδο απράκτου της προθεσμίας αυτής, θεωρείται ότι ο δανειστής συμφωνεί με το σχέδιο ρύθμισης των οφειλών. Στην πρόσκληση γίνεται μνεία για τη συνέπεια αυτή. 

5. Μετά την πάροδο της μηνιαίας προθεσμίας αξιολόγησης της προηγούμενης παραγράφου, ο οφειλέτης μπορεί, εντός αποκλειστικής προθεσμίας που τάσσει το δικαστήριο, να επιφέρει μεταβολές στο αρχικό σχέδιο, προκειμένου να επιτευχθεί ομοφωνία όλων των δανειστών. Οι δανειστές, μετά από αίτησή τους, ενημερώνονται για τις παραπάνω μεταβολές. Η παράγραφος 4 εφαρμόζεται αναλόγως. 

6. Αν κανένας δανειστής δεν προβάλει αντιρρήσεις στο σχέδιο ρύθμισης ή αν συγκατατεθούν όλοι σε αυτό, θεωρείται ότι ο συμβιβασμός έχει γίνει αποδεκτός. Το πτωχευτικό δικαστήριο επιβεβαιώνει το παραπάνω με απόφαση, που κοινοποιείται στον οφειλέτη και τους δανειστές, οπότε η αίτηση για την απαλλαγή από τα χρέη θεωρείται ανακληθείσα. 
7. Σε περίπτωση μη ένταξης στο σχέδιο απαίτησης δανειστή στον οποίο κοινοποιήθηκε το σχέδιο της,  η απαίτηση θεωρείται αποσβεσθείσα αν ο δανειστής δεν αναγγείλει και αυτή την απαίτηση εντός της προθεσμίας της παραγράφου 4.

8. Αν το σχέδιο ικανοποιεί περισσότερους από τους μισούς από τους αναφερόμενους σ’ αυτό δανειστές και το ύψος των απαιτήσεων των συμφωνούντων δανειστών ανέρχεται σε ποσοστό μεγαλύτερο του μισού του συνόλου των απαιτήσεων των αναφερόμενων δανειστών, το πτωχευτικό δικαστήριο, μετά από αίτηση του οφειλέτη ή κάποιου από τους δανειστές, υποκαθιστά τη συγκατάθεση δανειστή που αντιτίθεται στο συμβιβασμό, αφού προηγηθεί ακρόαση αυτού, στην οποία εκθέτει τους λόγους για τους οποίους αρνείται να συγκατατεθεί. Στην περίπτωση αυτή θεωρείται ότι επήλθε ο συμβιβασμός και η  αίτηση για την απαλλαγή από τα χρέη θεωρείται ομοίως ανακληθείσα.

9. Η υποκατάσταση της συγκατάθεσης του δανειστή δεν μπορεί να γίνει όταν:

α) η απαίτηση του δανειστή που αντιτίθεται δεν ικανοποιείται στο βαθμό που ικανοποιούνται οι λοιπές απαιτήσεις ή 

β) σε περίπτωση εφαρμογής του σχεδίου, ο δανειστής που αντιτίθεται είναι βέβαιο ότι θα περιέλθει σε δυσμενέστερη οικονομικά θέση από αυτή στην οποία θα περιερχόταν σε περίπτωση έναρξης της διαδικασίας απαλλαγής από τα χρέη. 
10. Την απόφαση υποκατάστασης μπορούν να προσβάλουν ο οφειλέτης και ο δανειστής του οποίου η συγκατάθεση υποκαθίσταται. 

11.  Οι δανειστές δεν έχουν απαίτηση κατά του οφειλέτη για τα έξοδα που τους αντιστοιχούν με βάση το σχέδιο συμβιβασμού.

Άρθρο 5
Ο σύνδικος ορίζεται σύμφωνα με το άρθρο 63 Πτωχευτικού Κώδικα για τις περιπτώσεις που υπάρχει ρευστοποιήσιμη περιουσία, η εκποίηση της οποίας κρίνεται απαραίτητη για την ικανοποίηση των πιστωτών. 
Άρθρο 6
Διαδικασία ρύθμισης και απαλλαγής από τα χρέη
1. Αν εκδηλωθούν αντιρρήσεις κατά του σχεδίου ρύθμισης οφειλών και δεν υποκατασταθούν κατά τη διαδικασία του παραγράφου 8 του άρθρου 4, η διαδικασία ρύθμισης και απαλλαγής από τα χρέη ξεκινά από την ημερομηνία της αίτησης, ημερομηνία από την οποία παύουν να εκτοκίζονται τα χρέη του  οφειλέτη. Το δικαστήριο ελέγχει αυτεπαγγέλτως αν πληρούνται οι προϋποθέσεις για ρύθμιση και απαλλαγή χρεών. 
2. Αν τα περιουσιακά στοιχεία του οφειλέτη και τα προσδοκώμενα εισοδήματα είναι επαρκή σε σχέση με τον αριθμό των δανειστών και το ύψος των απαιτήσεών τους, μπορεί το δικαστήριο να περιοριστεί σε ρύθμιση των οφειλών  και να διατάξει  την ολοκλήρωση της διαδικασίας. Το δικαστήριο μπορεί να ανακαλέσει ή να τροποποιήσει την απόφαση αυτή οποτεδήποτε μετά από αίτηση του οφειλέτη ή και του δανειστή εφόσον δεν εξυπηρετείται η ρύθμιση. 

3. Εάν τα περιουσιακά στοιχεία του οφειλέτη δεν είναι κατά την προηγούμενη παράγραφο επαρκή, το δικαστήριο μπορεί, λαμβάνοντας υπόψη τα εισοδήματα του οφειλέτη από την εργασία του και σταθμίζοντας αυτά με τις βιοτικές ανάγκες του ιδίου και των προστατευόμενων μελών της οικογένειάς του, να τον υποχρεώσει να καταβάλλει κάθε μήνα για χρονικό διάστημα από 3 έως 5 έτη ορισμένο ποσό για την ικανοποίηση των απαιτήσεων των δανειστών του. Η καταβολή του ποσού αυτού γίνεται απευθείας στους πιστωτές του οφειλέτη. Σε κάθε περίπτωση, μέχρι τη λήξη της παραπάνω περιόδου, θα πρέπει να έχει εξοφληθεί ποσοστό 10% των συνολικών οφειλών του, στο ύψος που αυτές ανέρχονταν κατά την ημερομηνία της υποβολής της αίτησης του άρθρου 4. Με την πάροδο του ανωτέρω χρονικού και εφόσον ο  οφειλέτης ανταποκριθεί στους όρους που έχει θέσει το δικαστήριο, αυτό, με αίτηση του οφειλέτη κηρύσσει την απαλλαγή του από τα χρέη του.

Άρθρο 7

Καθήκον ειλικρινούς δήλωσης περιουσιακών στοιχείων και εισοδημάτων

Ο οφειλέτης που αιτείται την υπαγωγή στις διατάξεις του παρόντος νόμου οφείλει να προβαίνει σε ειλικρινή δήλωση των περιουσιακών στοιχείων και εισοδημάτων. Ο οφειλέτης οφείλει  να επιτρέπει στους πιστωτές  πρόσβαση σε στοιχεία που απεικονίζουν την οικονομική του κατάσταση και τα τρέχοντα εισοδήματά του.  Παράβαση από δόλο της υποχρέωσης αυτής έχει ως συνέπεια μετά από αίτηση οποιουδήποτε έχει έννομο συμφέρον την έκπτωση από τη ρύθμιση και απαλλαγή των χρεών. Η αίτηση αυτή μπορεί να υποβληθεί μέχρι και δύο έτη μετά την κήρυξη της απαλλαγής του οφειλέτη από τα χρέη.  

Άρθρο 8
Επιτρεπτός χρόνος  τήρησης και χρήσης  δεδομένων

Ο χρόνος τήρησης και χρήσης από τα πιστωτικά ιδρύματα ή τρίτους ή χάριν αυτών δεδομένων οικονομικής συμπεριφοράς που αναφέρονται στην παραπάνω διαδικασία δεν μπορεί να υπερβαίνει το χρονικό διάστημα τριών ετών από τη  λήξη της ρύθμισης των χρεών ή των πέντε ετών από την κήρυξη της απαλλαγής από τα χρέη. 

